Thursday, 9 February 2012

Here's a thing, ah complained tae the BBC the other day, a thing ah've nivver done afore, ah had tae fill in a form an everythin. Ah did it cos ah've jist had enough o the bias that ah'm seein day in an day oot oan the telly, an if it's gaunnae characterise the next twa years ah thocht ah'd best get ma complaint in early. An this is aw aboot *that* vote in 2014 an nothin tae dae wi the cooncil elections, this wis a ban oan Alex Salmond *because* he's Alex Salmond. Ah doubt that were he still alive an were he still First Minister, they widnae hae thocht twice aboot haein Donald Dewar oan afore the Calcutta Cup. But there's a Unionist bias at play in the BBC that sees legitimisin the SNP government as a threat, tae them, an they are retreatin intae a Unionist position that plays less an less tae us Scots. They banned Alex Salmond cos they cannae see him as representin us, as oor duly elected First Minister, they see him through a political prism, as a threat...

But it's precisely *because* he's Alex Salmond that he gets tae appear, in my mind onyroad, cos ah believe he kens whit he's talkin aboot, oan maist things an certainly his sports, an wid gie a guid-humoured, enthusiast an clever opinion, yin that, *because* he's the First Minister, ah'd be interested in hearin, tho ah ken little aboot flamin rugby masel, an cos he is speakin fer us, an daein whit he's aye done, he's coachin Scotland oot o the Union an intae a different, new future, yin where things like the Calcutta Cup are crucial, friendly games played oan equal terms celebratin a shared history an community. There's no often ye find a man wi the abilities, the knowledge, the experience an the will tae dae whit Alex Salmond's daein, an has been daein fer thirty-odd years, gie the man respect. Ah bet ye'll be giein David Cameron plenty respect come the flamin Olympics, ya slaverin gets...